ยูพีเอสแอร์ไลน์ เที่ยวบินที่ 2976

**ยูพีเอสแอร์ไลน์ เที่ยวบินที่ 2976** เป็นเที่ยวบินขนส่งสินค้าระหว่างประเทศตามกำหนดการจากท่าอากาศยานนานาชาติลุยส์วิลล์ มูฮัมหมัด อาลีในลุยส์วิลล์ รัฐเคนทักกี สหรัฐอเมริกา สู่ท่าอากาศยานนานาชาติแดเนียล เค. อิโนเอในรัฐฮาวาย ซึ่งดำเนินการโดยยูพีเอสแอร์ไลน์ โดยเมื่อวันที่ 4 พฤศจิกายน ค.ศ. 2025 เครื่องบินแมคดอนเนลล์ดักลาส เอ็มดี-11เอฟเกิดตกลงหลังจากขึ้นบินจากทางวิ่ง 17R เมื่อเวลาประมาณ 17:13 น. (UTC−5) ส่งผลให้มีผู้เสียชีวิต 14 คนและบาดเจ็บอีก 15 คน ขณะนี้ยังอยู่ระหว่างการสืบสวนโดยคณะกรรมการความปลอดภัยการขนส่งแห่งชาติ (เอ็นทีเอสบี) 

อุบัติเหตุในครั้งนี้ถือเป็นครั้งที่รุนแรงที่สุดของสายการบินตั้งแต่อุบัติเหตุของเที่ยวบินที่ 6 และเที่ยวบินที่ 1354

## อุบัติเหตุ
thumb|ภาพกล้องวงจรปิดแสดงลำดับการแยกตัวและหลุดออกของเครื่องยนต์ซ้ายขณะขึ้นบิน
ตามข้อมูลการติดตามเที่ยวบินเบื้องต้น เครื่องบินมุ่งหน้าไปทางทิศใต้และได้ไต่ระดับความสูงสูงสุดที่  เหนือระดับพื้นดิน และมีความเร็วขณะบินสูงสุด  บนเที่ยวบินนี้ไม่ได้มีการขนส่งสินค้าอันตราย

วิดีโอของผู้เห็นเหตุการณ์แสดงให้เห็นเครื่องบินกำลังขึ้นบินโดยเครื่องยนต์หมายเลขหนึ่งเกิดเพลิงลุกไหม้ ภายหลังขึ้นบิน เครื่องบินได้เกิดเอียงทางซ้ายอย่างกระทันหัน ก่อนที่จะพุ่งชนหลังคาคลังสินค้าของยูพีเอส โดยพุ่งชนในลักษณะที่ปีกขวาหงายขึ้นและขาลงจอดในสถานะกางออก ก่อนที่จะไถลผ่านบริเวณลานจอดรถ และเครื่องยนต์ด้านซ้ายแยกออกจากเครื่องบิน โดยมีภาพถ่ายแสดงให้เห็นบางส่วนของเครื่องยนต์อยู่บนพื้นหญ้าใกล้ทางวิ่ง 17R

จากอุบัติเหตุในครั้งนี้ ส่งผลให้อาคารหลายหลังเกิดเพลิงไหม้หรือถูกทำลาย และมีรายงานว่ามีผู้คนติดอยู่ด้านใน โดยในพื้นที่เกืดเหตุมีพื้นที่สำหรับกิจการสองแห่ง ธุรกิจรีไซเคิลปิโตรเลียม และลานเก็บเศษรถยนต์ และยังพบว่ามีพนักงานของลานจอดรถสองคนสูญหาย และยังคงไม่ทราบจำนวนผู้คนในที่เกิดเหตุแน่ชัด ตำแหน่งสุดท้ายของเครื่องบินบนไฟล์ทเรดาร์24 แสดงให้เห็นว่าอยู่ในบริเวณลานจอดรถนั้น ยูพีเอสรายงานว่ามีลูกเรือทั้งหมดสามคนบนเที่ยวบินนี้

## เครื่องบิน
เครื่องบินที่เกิดเหตุคือแมคดอนเนลล์ดักลาส เอ็มดี-11เอฟ ทะเบียน N259UP และหมายเลขสายการผลิตที่ 48417 เครื่องบินลำนี้ใช้เครื่องยนต์เจเนอรัลอิเล็กทริก ซีเอฟ6-80ซี2ดี1เอฟสามเครื่อง โดยเครื่องบินมีอายุ 34.4 ปี ณ วันที่เกิดเหตุ เครื่องบินลำนี้ส่งมอบให้แก่การบินไทยเมื่อวันที่ 15 กรกฎาคม ค.ศ. 1991 ด้วยทะเบียน HS-TME และนามพระราชทาน *ปทุมวัน* ต่อมาถูกปลดประจำการและปรับเป็นเครื่องบินขนส่งสินค้า ก่อนที่จะส่งมอบให้แก่ยูพีเอสแอร์ไลน์ในปี 2006

## ลูกเรือ
เที่ยวบินนี้มีริชาร์ด วาร์เทนเบิร์ก ทำหน้าที่เป็นนักบินผู้ควบคุมอากาศยาน และมีลี ทรุตต์ เป็นนักบินที่หนึ่ง และยังมีดานา ไดมอนด์ เป็นนักบินสำรอง

## ผู้ประสบภัย
เครก กรีนเบิร์ก นายกเทศมนตรีเมืองลุยส์วิลล์กล่าวว่ามีผู้เสียชีวิตอย่างน้อย 9 ราย โดยลูกเรือ 3 คนของเครื่องบินน่าจะอยู่ในกลุ่มผู้เสียชีวิตด้วย และมีผู้ได้รับบาดเจ็บอีก 11 ราย รวมถึงอีก 16 คนที่ถูกรายงานว่าสูญหาย โดย ณ วันที่ 5 พฤศจิกายน มีผู้ได้รับบาดเจ็บสิบรายที่ถูกส่งตัวไปที่ยูโอแอลเอฟเฮลท์ โดยสองรายอยู่ในอาการวิกฤตที่ศูนย์รักษาผู้ป่วยไฟไหม้ ส่วนอีกแปดรายยังคงรักษาตัวในโรงพยาบาล แต่คาดว่าจะรอดชีวิต 

## ผลสืบเนื่อง

เที่ยวบินที่เดินทางเข้าออกท่าอากาศยานถูกระงับทั้งหมด กรมตำรวจนครบาลลุยส์วิลล์ได้ออกคำสั่งกักกันพื้นที่ในรัศมี  จากท่าอากาศยาน โดยต่อมาหน่วยบริการฉุกเฉินนครบาลลุยส์วิลล์ได้ลดคำสั่งนี้ลงเหลือ  นายกเทศมนตรีเมืองลุยส์วิลล์ เครก กรีนเบิร์กกล่าวในการแถลงข่าวครั้งสุดท้ายของวันว่ามีเจ้าหน้าที่ดับเพลิงมากกว่า 100 นายอยู่ในที่เกิดเหตุ ทางเจ้าหน้าที่ตำรวจกล่าวว่าสิ่งสำคัญที่สุดคือครอบครัวไม่ควรไปเยี่ยมญาติที่โรงพยาบาล เนื่องจากได้มีการจัดตั้งศูนย์รวมญาติไว้ที่สถาบันฝึกอบรมของพวกเขาแล้ว

เศษซากสินค้าที่บรรทุกถูกพบในพื้นที่ใกล้เคียงกับจุดเกิดเหตุ

ยูพีเอสสั่งระงับการดำเนินงานทั้งหมดของฐานการดำเนินงานเวิลด์พอร์ต

โรงเรียนของรัฐทั้งหมดในเขตการศึกษาเจฟเฟอร์สันเคาน์ตีถูกปิดการเรียนการสอนในวันรุ่งขึ้นหลังจากเกิดอุบัติเหตุ

รัศมีของคำสั่งกักกันพื้นที่ได้รับการลดลงเป็นครั้งที่สาม โดยปรับเหลือ 0.25 ไมล์ (400 เมตร) จาก 7501 การ์ดเลน ซึ่งมีผลเมื่อเวลา 7.30 น. ของวันที่ 5 พฤศจิกายน รัฐบาลนครลุยส์วิลล์ได้จัดทำเว็บไซต์ขึ้นเพื่อให้ประชาชนรายงานและบันทึกเศษซากของเครื่องบิน โดยขอความร่วมมือไม่ให้สัมผัสเศษซากเหล่านั้น นอกจากนี้การเดินทางหลายเที่ยวบินต้องล่าช้าหรือถูกยกเลิกไป

เมื่อเวลา 07:40 น. ของวันที่ 5 พฤศจิกายน ท่าอากาศยานนานาชาติลุยส์วิลล์ได้ประกาศเปิดให้บริการทางวิ่งที่ 11/29 ยูพีเอสกลับมาดำเนินการในลุยส์วิลล์อีกครั้งในช่วงบ่ายวันเดียวกันนั้น

ทางวิ่ง 17R/35L ที่เกิดเหตุได้ถูกเปิดใช้งานอีกครั้งเมื่อเวลาประมาณ 16:45 น. ของวันที่ 6 พฤศจิกายน ทำให้ท่าอากาศยานกลับมาอยู่ในสภาพปฏิบัติการเต็มรูปแบบอีกครั้ง

ในวันที่ 8 พฤศจิกายน ยูพีเอส เฟดเอกซ์ และเวสเทิร์นโกลบอลแอร์ไลน์ได้สั่งหยุดทำการบินเครื่องบินเอ็มดี-11 ทั้งหมดในฝูงบินเป็นการชั่วคราวตามคำแนะนำจากโบอิง โดยเอ็มดี-11 นี้นับเป็นร้อยละ 9 ของเครื่องบินทั้งหมดในฝูงบินของยูพีเอส และในจำนวนที่ใกล้กันสำหรับฝูงบินของเฟดเอกซ์ เอฟเอเอได้ออกคำสั่งสมควรเดินอากาศฉุกเฉินสำหรับเครื่องบินเอ็มดี-11 ซึ่งกำหนดให้ต้องมีการตรวจสอบและดำเนินการแก้ไขที่เกี่ยวข้องก่อนทำการบิน เมื่อวันที่ 9 พฤศจิกายน เอฟเอเอได้ออกคำสั่งอีเอดีครั้งที่สองให้สั่งห้ามบินเครื่องบินเอ็มดี-11 ทั้งหมดจนกว่าการตรวจสอบจะเสร็จสิ้น

นักวิเคราะห์ระบุว่า การหยุดบินชั่วคราวของฝูงบินเอ็มดี-11 ส่งผลให้การปฏิบัติการขนส่งสินค้าข้ามคืนที่ท่าอากาศยานหลักหลายแห่งของสหรัฐหยุดชะงักลง รวมถึงเมมฟิส ดัลลัส-ฟอร์ตเวิร์ธ และออนแทรีโอ รัฐแคลิฟอร์เนีย ส่งผลให้เกิดความล่าช้าในระยะสั้นในห่วงโซ่อุปทานที่ต้องพึ่งพาการขนส่งสินค้าด่วน เหตุการณ์นี้เกิดขึ้นท่ามกลางการหยุดรัฐบาลกลางในปี 2025 ซึ่งส่งผลกระทบต่อบุคลากรในหน่วยงานการบิน และนำไปสู่การที่หน่วยงานกำกับดูแลต้องลดจำนวนเที่ยวบินและจำกัดการดำเนินงาน ผู้สังเกตการณ์ระบุว่าสถานการณ์เหล่านี้ทำให้ระบบโลจิสติกส์มีความซับซ้อนและอาจทำให้การสอบสวนและการควบคุมที่ไม่เร่งด่วนล่าช้าลง แหล่งข่าวจากภาคอุตสาหกรรมและรัฐบาลเรียกร้องให้มีการตรวจสอบอย่างเร่งด่วนเพื่อลดความสูญเสียทางเศรษฐกิจ

## ปฏิกิริยา
นักการเมืองท้องถิ่นหลายคนแสดงความเสียใจต่อผู้ประสบภัย รวมทั้งสมาชิกวุฒิสภารัฐเคนทักกี มิตช์ แมคคอนเนลล์ และ แรนด์ พอล การประชุมศาลากลางเมืองลุยส์วิลล์กับผู้สมัครวุฒิสภาสหรัฐ เนท มอร์ริส เริ่มต้นด้วยการยืนสงบนิ่งไว้อาลัยแก้ผู้เสียชีวิตจากอุบัติเหตุนี้ มอร์แกน แม็กการ์วีย์ กล่าวขอบคุณความกล้าหาญของเจ้าหน้าที่กู้ภัยในที่เกิดเหตุ

สะพานบิ๊กโฟร์ที่ข้ามแม่น้ำโอไฮโอระหว่างเมืองลุยส์วิลล์และเจฟเฟอร์สันวิลล์ รัฐอินเดียนา ได้รับการประดับไฟเป็นสีเหลือง ซึ่งเป็นสีหลักสีหนึ่งของอัตลักษณ์ยูพีเอส เพื่อแสดงความสามัคคี

## การสืบสวน

องค์การบริหารการบินแห่งชาติ (เอฟเอเอ) กำลังสืบสวนอุบัติเหตุนี้ร่วมกับคณะกรรมการความปลอดภัยการขนส่งแห่งชาติ (เอ็นทีเอสบี) เอ็นทีเอสบีได้จัดตั้ง คณะทำงานขึ้นเพื่อสอบสวนเหตุการณ์นี้ หลังจากคณะดังกล่าวเดินทางมาถึงที่เกิดเหตุแล้ว ได้มีการแถลงข่าวในวันที่ 5 พฤศจิกายน โดยมีท็อดด์ อินแมน สมาชิกคณะกรรมการทำหน้าที่เป็นโฆษกประจำที่เกิดเหตุ  โดยในการแถลงข่าวนั้นมีการรายงานการเก็บกู้กล่องบันทึกข้อมูลการบินและกล่องบันทึกเสียงในห้องนักบินได้สำเร็จ ยูพีเอสแอร์ไลน์ไประกาศว่าได้ติดต่อและร่วมมืออย่างใกล้ชิดกับเอ็นทีเอสบีและเอฟเอเอ

ในงานแถลงข่าวที่จัดขึ้นเมื่อวันที่ 6 พฤศจิกายน ค.ศ. 2025 เอ็นทีเอสบีได้ประกาศว่าสัญญาณเอดีเอส-บีล่าสุดที่ได้รับเมื่อเวลา 17:13:32 น. (UTC−5) แสดงให้เห็นระดับความสูง  และความเร็ว 

## ดูเพิ่ม
*อเมริกันแอร์ไลน์ เที่ยวบินที่ 191 – ดีซี-10 ที่ตกหลังขึ้นบินเนื่องจากเครื่องยนต์หนึ่งหลุดออกขณะขึ้นบินเมื่อปี 1979
*แอร์ฟรานซ์ เที่ยวบินที่ 4590 – คองคอร์ดที่ประสบปัญหาในการขึ้นบินและพุ่งชนกับอาคารภายหลังเครื่องยนต์ลุกเป็นเพลิงเมื่อปี 2000

## อ้างอิง

## แหล่งข้อมูลอื่น
*Footage of the burning impact path from WAVE and WLKY, via WPDE.
 

หมวดหมู่:อุบัติเหตุทางการบินในสหรัฐ
หมวดหมู่:อุบัติเหตุทางการบินในปี พ.ศ. 2568
หมวดหมู่:อุบัติเหตุของเครื่องบินแมคดอนเนลล์ดักลาส เอ็มดี-11
หมวดหมู่:อุบัติเหตุที่เกิดขึ้นกับยูพีเอสแอร์ไลน์
หมวดหมู่:ลุยส์วิลล์ในปี พ.ศ. 2568